b'\n_START_ARTICLE_\nDnevni metulji\n_START_SECTION_\nTelesne zna\xc4\x8dilnosti\n_START_PARAGRAPH_\nMetulji imajo na telesu in krilih drobne, prekrivajo\xc4\x8de se luske. Obustne okon\xc4\x8dine so oblikovane v dolg ril\xc4\x8dek za sesanje teko\xc4\x8din. V splo\xc5\xa1nem so dnevni metulji podnevi aktivne \xc5\xbeivali \xc5\xbeivih barv s kijastimi tipalnicami. Od no\xc4\x8dnih metuljev jih lo\xc4\x8di predvsem lastnost, da se usklajeno zamahovanje kril dose\xc5\xbee z enostavnim prekrivanjem sprednjega in zadnjega para, medtem ko imajo slednji posebno strukturo, ki pritrjuje zadnje krilo na sprednjega._NEWLINE_Ve\xc4\x8dina metuljev izlega jaj\xc4\x8deca na rastline, s katerimi se bodo hranile gosenice, ko se izle\xc5\xbeejo. Li\xc4\x8dinke so gosenice z valjastim telesom in grizalom. Preobrazba je popolna; buba je pogosto v svilnatem kokonu.\n_START_SECTION_\nEkologija\n_START_PARAGRAPH_\nMetulje lahko opazujemo spomladi in poleti. V splo\xc5\xa1nem so toploljubne \xc5\xbeivali, zato je najve\xc4\x8dja pestrost vrst v tropih, med njimi pa so tudi vrste, ki so se prilagodile na pre\xc5\xbeivetje v visokogorskih habitatih. Hranijo se s cvetnim nektarjem, pri \xc4\x8demer uporabljajo ril\xc4\x8dek, ki ga kot urno vzmet zvijejo pod glavo, kadar ga ne potrebujejo. V ekosistemu so zato pomembni kot opra\xc5\xa1evalci in skozi zgodovino se je razvilo mnogo parov rastlina \xe2\x80\x93 metulj, ki so odvisni drug od drugega - metulji od rastline za prehrano, rastlina pa od metuljev za oploditev. Pogosto se \xc4\x8das aktivnosti vrste metulja tako ujema s \xc4\x8dasom cvetenja gostiteljske rastline, obmo\xc4\x8dje njegove raz\xc5\xa1irjenosti pa z rasti\xc5\xa1\xc4\x8dem._NEWLINE_Vse gosenice so rastlinojede; lahko se prehranjujejo specifi\xc4\x8dno z eno ali nekaj sorodnih rastlinskih vrst, prehrana drugih pa je manj specializirana. Z obgrizovanjem listov ali drugih rastlinskih struktur v mnogo primerih povzro\xc4\x8dajo venenje in oku\xc5\xbebo rastlin s patogenimi organizmi. Gosenice, ki se prehranjujejo s kulturnimi rastlinami, tako obravnavamo kot \xc5\xa1kodljivce.\n_START_SECTION_\nSistematika\n_START_PARAGRAPH_\nMetulje najve\xc4\x8dkrat delimo na naddru\xc5\xbeini Hesperioidea (debeloglav\xc4\x8dki) in Papilionoidea. Nekateri avtorji menijo, da mednje spada tudi naddru\xc5\xbeina ameri\xc5\xa1kih moljev (Hedyloidea). Z vklju\xc4\x8ditvijo ameri\xc5\xa1kih moljev tvorijo naddru\xc5\xbeine naravno skupino (klad), vendar so ameri\xc5\xa1ki molji po telesnih zna\xc4\x8dilnostih in vedenju (so no\xc4\x8dno aktivni) bolj podobni no\xc4\x8dnim metuljem in jih v praksi tako ne obravnavamo kot dnevne metulje. To je tudi razlog zakaj dnevni metulji niso uradno priznani kot taksonomska kategorija.'